憶昔
作者：陸游
朝代：宋

paragraphs: 憶昔紹興中，束带陪衆彥。
沐浴雨露私，草木盡葱蒨。
一朝窮達異，相遇忘慶唁。
遠官楚蜀間，寂寞返鄉縣。
于時同舍郎，貴者至鼎鉉。
數奇益自屏，短褐失貧賤。
俯仰五十載，未愧金百鍊。
忍饑菰蘆間，生理僅如綫。
窮交誰耐久，晨暮一破硯。
嘯歌楓林下，萬事付露電。
惟有孤舟興，所至多勝踐。
衡茅無定止，何處非郵傳。
炊烟起沙際，跳魚裂波面。
嘔啞緯車鳴，隠翳漁火見。
簫鼓樂水神，鐘梵閙竹院。
我詩雖日衰，得句尚悲健。
巍巍闕里門，未嘗棄狂狷。
放浪終餘年，造物不汝譴。